TQM บวก 4% ส่งซิก Q2 กำไรโตทะลุ 238 ล้าน รับเบี้ยประกัน-สินเชื่อพุ่ง แนะซื้อเป้า 59 บ.
TQM บวก 4% ส่งซิกไตรมาส 2/65 กำไรโตทะลุ 238 ล้าน รับเบี้ยประกัน-ธุรกิจสินเชื่อ Easy Lending หนุน ลุ้นทั้งปี 65 กำไรแตะ 1.1 พันล้าน พร้อมกางแผน 5 ปี เบี้ยประกันแตะ 5 หมื่นล้านบาท แนะซื้อเป้า 59 บ.
TQM บวก 4% ส่งซิก Q2/65 กำไรโตทะลุ 238 ล้าน รับเบี้ยประกัน-ธุรกิจสินเชื่อ Easy Lending หนุน ลุ้นทั้งปี 65 กำไรแตะ 1.1 พันล้าน แนะซื้อเป้า 59 บ.
5 ส.ค. 2565

ผู้สื่อข่าวรายงานว่า วันนี้(5ส.ค.65) ราคาหุ้นบริษัท ทีคิวเอ็ม คอร์ปอเรชั่น จำกัด (มหาชน) หรือ TQM  ณ เวลา 11.09 น. อยู่ที่ระดับ 48.75 บาท บวก 1.75 บาท หรือ 3.72%  ราคาสูงสุด 49.25 บาท ราคาต่ำสุด 47.25บาท ด้วยมูลค่าซื้อขาย 170.05 ล้านบาท ราคาหุ้นนิวไฮในรอบ 2 เดือนโดยเทียบตั้งแต่หุ้นยืนที่รัดบ 4.94 บาท เมื่อวันที่ 2 มิ.ย. 2565

ด้านดร.นภัสนันท์ พรรณนิภา ประธานเจ้าหน้าที่บริหาร TQM เปิดเผยว่า แผนงาน 5 ปี (ปี 2565-2569) ของ TQMalpha คือ การสร้างมูลค่าของบริษัทจากธุรกิจใหม่ให้มีขนาดทัดเทียมกับธุรกิจประกันเดิมที่ยังเติบโตอย่างแข็งแกร่ง และสร้างฐานลูกค้าในระบบให้ได้ถึง 10 ล้านราย ผ่าน 3 ธุรกิจข้างต้น รวมถึงขยายฐานสู่ต่างประเทศในภูมิภาคอาเซียน โดยวางเป้าหมายสร้างสัดส่วนรายได้จากธุรกิจประกันที่เป็นธุรกิจหลักอยู่ที่ 50% ของรายได้รวม ขณะที่ธุรกิจการเงิน และธุรกิจเทคโนโลยีแพลตฟอร์มจะสร้างรายได้รวมกันในสัดส่วน 50% ของรายได้รวม
ทั้งนี้ ภายในปี 2569 บริษัทจะสร้างเบี้ยประกันแตะ 5 หมื่นล้านบาท และมีรายได้ที่เติบโตเท่าตัว โดยมีแผนที่นำ บริษัท อีซี่ เลนดิ้ง จำกัด เข้าจดทะเบียนในตลาดหลักทรัพย์ฯ และ บริษัท ทรู เอ็กซ์ตร้า โบรกเกอร์ จำกัด เข้าตลาด mai ซึ่งทั้ง 2 บริษัทมีการเติบโตที่ดี มีกำไร โดยในแผนงานที่วางไว้จะนำ 2 บริษัทดังกล่าวเข้า SET และ mai ภายในปี 2569
ทางด้านบริษัทหลักทรัพย์ บัวหลวง จำกัด (มหาชน) คาดการณ์กําไรของ TQM ไตรมาส 2/65 ที่ 238 ล้านบาทเพิ่มขึ้น 7.3% จากไตรมาสเดียวกันของปีก่อน และโต 11.3% จากไตรมาสก่อนหน้า โดยปัจจัยขับเคลื่อนการเติบโตของกำไร ได้แก่ ยอดเบี้ยประกันที่เพิ่มขึ้น คือ ประกันภัยยานยนต์ รวมถึงอัตรากําไรขั้นต้นที่สูงขึ้นอยู่ที่ 54.9% เพิ่มขึ้นจาก 53.1% ในไตรมาส 2/64
นอกจากนี้ ยังมาจากปัจจัย การควบรวมกิจการของ บริษัท ทรู เอ็กซ์ตร้า โบรกเกอร์ จํากัด และ บริษัท ทรู ไลฟ์ โบรกเกอร์ จํากัด และการรวมงบกิจการ 2 เดือนของ TQR
“แม้ไม่มียอดขายผลิตภัณฑ์ประกันสุขภาพที่เกี่ยวข้องกับโควิด คือ เจอ จ่าย จบ แบบไตรมาส 2/64 แต่ทรูเอ็กซ์ตร้า, ทรูไลฟ์และ TQR จะช่วยเพิ่มทั้งรายได้และอัตรากำไรสุทธิได้”
ส่วนคาดการณ์กําไรไตรมาส 3/65 ของ TQM จะอยู่ที่ 286 ล้านบาทเพิ่มขึ้น 17.6% จากไตรมาสเดียวกันของปีก่อน และ โต 20.1% จากไตรมาสก่อนหน้า เนื่องจากรายได้จากนายหน้าที่สูงขึ้น การเติบโตของยอดขายเบี้ยประกันที่แข็งแกร่ง การรวมงบการเงิน TQR ทั้งไตรมาสและการรวมงบการเงินของทรูเอ็กซ์ตร้าและทรูไลฟ์ รวมถึงการเติบโตของสินเชื่อโดย Easy Lending และค่าใช้จ่ายในการขายและบริหารที่ลดลง
โดยในส่วนของสินเชื่อ Easy Lending ผู้บริหารตั้งเป้าหมายไว้ว่าปี 2565 เพิ่มเป็น 1.5 พันล้านบาท, ปี 2566 อยู่ที่ 2 พันล้านบาท ปี 2567 ที่ 5 พันล้านบาท และปี 2569 เพิ่มเป็น 1 หมื่นล้านบาท
“ปกติแล้วทรูเอ็กซ์ตร้าและทรูไลฟ์จะรายงานรายได้สูงกว่าครึ่งแรกของปีในครึ่งปีหลัง” บล.บัวหลวง ระบุ
บล.บัวหลวง เผยอีกว่า ปี 2565 คาดกำไรสุทธิ 1.1 พันล้านบาท และยังแนะนำ “ซื้อ” ราคาเป้าหมาย 59.00 บาท